ประกันสังคมฟุ้งลงทุนทำกำไรปีนี้3.2หมื่นล.
ประกันสังคมคาดปีนี้ทำกำไร 3.2 หมื่นล้าน แค่ไตรมาสแรกโชว์กำไรเกือบ 8,000 ล้าน
2 พ.ค. 2554

ประกันสังคมคาดปีนี้ทำกำไร 3.2 หมื่นล้าน แค่ไตรมาสแรกโชว์กำไรเกือบ 8,000 ล้าน 
แหล่งข่าวจากคณะกรรมการประกันสังคม (สปส.) เปิดเผยว่า ในไตรมาสแรกของปีนี้ กองทุนประกันสังคมรับผลตอบแทนจากการลงทุนจำนวน 7,943 ล้านบาท ประกอบด้วย ดอกเบี้ยรับจากเงินฝาก พันธบัตรและหุ้นกู้ จำนวน 6,886 ล้านบาท เงินปันผลและกำไรจากการขายหลักทรัพย์จำนวน 1,057 ล้านบาท หรือคิดเป็นผลตอบแทน 6.76% และสูงกว่าช่วงเดียวกันของปีก่อนมีกำไร 6,953 ล้านบาท 
อย่างไรก็ตาม คาดว่าในปีนี้จะมีกำไรไม่ต่ำกว่า 3.2 หมื่นล้านบาท จากในปี 2553 ที่ผลตอบแทนจากการลงทุนที่รับรู้แล้วจำนวน 33,750 ล้านบาท
ทั้งนี้ เงินลงทุนจำนวน 813,890 ล้านบาทในปัจจุบัน แบ่งลงทุนในหลักทรัพย์ที่มีความมั่นคงสูง ได้แก่ พันธบัตรรัฐบาล พันธบัตรรัฐวิสาหกิจที่มีกระทรวงการคลังค้าประกัน เงินฝากธนาคาร และหุ้นกู้เอกชน 652,358 ล้านบาท คิดเป็น 80% ของเงินลงทุน และลงทุนในหลักทรัพย์ที่มีความเสี่ยง ได้แก่ ตราสารหนี้อื่นๆ หน่วยลงทุน และหุ้นสามัญ 161,532 ล้านบาท คิดเป็น 20% ของเงินลงทุน
แหล่งข่าวเปิดเผยว่า การที่กองทุนประกันสังคมเติบโตอย่างรวดเร็วจนมีเงินลงทุนมากถึง 813,890 ล้านบาท ในปัจจุบันนั้น ส่วนหนึ่งเป็นเงินสมทบสะสม (หลังหักค่าใช้จ่ายสิทธิประโยชน์ทั้ง 7 กรณี) จากฝ่ายนายจ้าง ลูกจ้าง และรัฐบาล จำนวน 606,912 ล้านบาท และอีกส่วนหนึ่งเป็นผลตอบแทนจากการลงทุนสะสมจำนวน 206,978 ล้านบาท ทำให้กองทุนมั่นคงมากขึ้น สามารถรองรับภาระค่าใช้จ่ายในการดูแลสิทธิประโยชน์ของผู้ประกันตนทั้งในปัจจุบันและในอนาคต
สำหรับปัจจุบันกองทุนประกันสังคมมีเงินลงทุนรวม 813,890 ล้านบาท แบ่งเป็นเงินกองทุนกรณีสงเคราะห์บุตรและชราภาพ จำนวน 657,009 ล้านบาท ซึ่งเป็นเงินออมของผู้ประกันตน จำนวนกว่า 9.19 ล้านคนทั่วประเทศ